[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 18.10.2007

COM(2007) 631 окончателен

2005/0228 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

общата позиция на Съвета във връзка с приемането на регламент на Европейския парламент и Съвета за изменение на Регламент (ЕО) № 1592/2002 от 15 юли 2002 г. относно общите правила в областта на гражданското въздухоплаване и създаването на Европейска агенция за авиационна безопасност

2005/0228 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

общата позиция на Съвета във връзка с приемането на регламент на Европейския парламент и Съвета за изменение на Регламент (ЕО) № 1592/2002 от 15 юли 2002 г. относно общите правила в областта на гражданското въздухоплаване и създаването на Европейска агенция за авиационна безопасност

1- ХРОНОЛОГИЯ

Дата на предоставяне на предложението на Европейския парламент и Съвета (документ COM(2005) 579 окончателен – 2005/0228 (COD)): | 18 ноември 2005 г. |

Дата на становището на Европейския икономически и социален комитет: | 21 април 2006 г. |

Дата на становището на Европейския парламент на първо четене: | 14 март 2007 г. |

Дата на приемане на общата позиция (с единодушие) | 15.10.2007 |

2- ЦЕЛ НА ПРЕДЛОЖЕНИЕТО НА КОМИСИЯТА

С предложението на Комисията се цели разширяване приложното поле на общите правила за сигурност, така че да обхващат въздушните операции, лицензите за пилоти и сигурността на въздухоплавателните средства на трети държави. Стремежът е и да бъдат засилени проверките и санкциите при нарушаване на тези правила, както и, в светлината на натрупания опит, да бъде подобрено функционирането на Европейската агенция за авиационна безопасност (EASA).

- Въздушни операции: предложението за регламент се отнася до разширяването на приложното поле на общите правила върху всички въздушни операции и върху задължението всички търговски оператори да бъдат сертифицирани. По отношение на нетърговските операции правилата ще бъдат адаптирани към сложността на използваните въздухоплавателни средства, без да налагат задължение за сертифициране.

- Лицензи на пилотите: предложението за регламент задължава повечето пилоти с дейност в границите на Общността да притежават лиценз, издаден въз основа на общи критерии, свързани с техните теоретични и практически познания, както и с физическата им годност. Организациите за обучение на пилотите, центровете и персоналът, отговарящи за удостоверяване на физическата годност на пилотите, както и симулаторите на полети също следва да бъдат лицензирани въз основа на общи правила. Докато към търговския транспорт следва да бъдат приложени максимални изисквания, останалите сектори на въздухоплаването биха могли да се ползват от правила, адаптирани към сложността на използваните въздухоплавателни средства и на въздушното пространство, в което летят.

- Въздухоплавателни средства на трети държави: предложението за регламент подчинява на общите правила въздухоплавателните средства на трети държави, които оперират в Общността, в допустимите от Чикагската конвенция граници. Освен това, то предвижда възможността чуждестранен оператор да извършва търговска дейност в Общността само при условие, че притежава издадено от EASA съответно разрешително. Това разрешително удостоверява капацитета на съответния оператор да съблюдава нормите на Международната организация за гражданска авиация (ИКАО) и когато е приложимо – общите правила за сигурност.

- Проверки и санкции: предложението засилва отговорността на държавите-членки и предоставя на EASA правомощия в областта на проверките на въздухоплавателните средства. То установява и механизми за санкциониране, които трябва да се прилагат от Общността или нейните държави-членки при несъблюдаване на общите правила.

3- ЗАБЕЛЕЖКИ ПО ОБЩАТА ПОЗИЦИЯ

Съветът внесе в предложението на Комисията изменения от общ характер, които са приемливи, тъй като биха позволили постигането на поставените цели.

В общи линии основните разпоредби от предложението на Комисията са запазени в одобрения от държавите-членки текст. По време на обсъждането бяха включени дори по-строги мерки в тези от тях, които се отнасят до санкциите при нарушаване на общите правила. От друга страна, във формален аспект, текстът на Комисията беше основно преработен с оглед желанието на държавите-членки превозвачите на трети държави да бъдат предмет на отделни членове. Накрая следва да се подчертае, че Съветът отхвърли по-голямата част от предложенията относно по-доброто управление на EASA. Впрочем, Съветът предпочете да ограничи до стриктния минимум правомощията за сертифициране, предоставени на агенцията. Предвид ограничените ресурси на агенцията Комисията прие това ограничение.

Комисията прие изцяло или частично четиринадесет от общо тридесет и една поправки, предложени от Европейския парламент на първо четене.

Съветът прие в общата си позиция 8 от тези 31 поправки в буквалния им смисъл.

4- ПОДРОБНИ ЗАБЕЛЕЖКИ ОТ СТРАНА НА КОМИСИЯТА

4.1 Поправки, приети от Комисията и включени изцяло или частично в общата позиция

Изброяването по-долу препраща към съображенията и членовете на общата позиция.

Поправка 10 : в член 8, параграф 4 се уточнява, че членовете на кабинния екипаж, които участват в търговски операции, трябва да притежават сертификат като първоначално описания в OPS 1.1005, буква г) от приложението към Регламент (ЕО) № 1899/2006 на Европейския парламент и на Съвета относно хармонизирането на технически изисквания и административни процедури в областта на гражданското въздухоплаване (EС OPS); по преценка на държавата-членка такъв сертификат може да бъде издаден от операторите или лицензираните организации за обучение.

Поправка 14 : с тази поправка в член 11, параграф 2 и член 11, параграф 3 се въвеждат коригиращи или предпазни мерки, които Комисията прилага в случаи на несъответствие или недействащо съответствие на сертификат, издаден в съответствие с регламента.

Поправка 15 : с тази поправка, позоваваща се на член 13 и засягаща критериите, които трябва да удовлетворяват квалифицираните организации, на които могат да бъдат предоставени задачи по сертифициране, се цели да се опрости предложения от Комисията текст.

Поправка 19 : член 32, параграф 2, буква б) предвижда Управителният съвет да предоставя всяка година на бюджетния орган информацията, която може да бъде полезна във връзка с резултатите от процедурата по оценяване. В поправката се постановява, че това ще се извършва особено по отношение на информацията за въздействието или последиците от измененията, внесени в поверените на агенцията мисии.

Поправка 22 : не получи подкрепа идеята да бъде създадено изпълнително бюро в рамките на Управителния съвет на агенцията.

Поправка 23 : член 55 предвижда в годишната работна програма на агенцията да бъдат ясно уточнени мандатите и мисиите на агенцията, които са били добавени, изменени или отменени спрямо предходната година.

Поправка 24 : член 56 предвижда в годишния общ доклад на агенцията да бъдат ясно уточнени въздействието или последиците от измененията, внесени в предоставените на агенцията мисии.

Поправка 29, частично : в тази поправка се уточнява, че правилата за прилагане трябва да се основават на оценка на риска и да съответстват на значимостта и на предмета на действие на предприятието, което извършва експлоатацията. Парламентът предложи включването на тези разпоредби в приложение IV, а Съветът, по предложение на Комисията, счете за по-подходящо да ги добави към самия регламент, в член 8, параграф 6.

Текстът на общата позиция съдържа и разпоредбата, че дължимите такси са целеви приходи. Тази разпоредба е много съществена за осигуряване на известна стабилност на бюджета на агенцията по отношение на дейността по сертифициране. Съветът пристъпи също така към консолидиране на съображенията.

4.2 Поправки, приети от Комисията, но невключени в общата позиция

Това са поправки 2, 8 и 21 изцяло, както и поправки 4, 13 и 16 – частично.

Поправка 2 предлага съображение за необходимостта агенцията да предоставя полезна информация за съставянето на „черния списък“ (Регламент (ЕО) № 2111/2005).

Поправка 8 посочва необходимостта от отчитане и на научно-техническия прогрес при изработване на правилата за прилагане на член 7, параграф 7 (пилоти).

Поправка 21 : в текста на общата позиция не са включени нито предложението на Комисията, нито предложените от Парламента изменения във връзка с тежестта на гласовете на представителите на Комисията в Управителния съвет на агенцията.

Поправка 4 : Съветът не последва предложенията за изменение на определението за „квалифицирана организация“, направено от Парламента. Въпреки това, съществени различия с определението на Парламента не се наблюдават.

Съветът счете, че разпоредбите, свързани с обмена на информацията между държавите-членки по отношение на неправилното прилагане на регламента, вече са включени на различни места в текста на общата позиция и вследствие на това не прие поправка 13 .

Поправка 16 , в която се предвиждат разпоредби за защита на източниците на информация, беше включена в текста на общата позиция, като единствената разлика е в използването на определението „наказателен закон“ (penal law) вместо предложения от Парламента „закон срещу престъпността“ (criminal law).

В обобщение може да се каже, че с изключение на поправка 21, останалите изброени по-горе поправки не повдигат същински проблеми пред държавите-членки, става дума единствено за леки редакции, а не за изменения по съдържание.

4.3 Поправки, отхвърлени от Комисията и невключени в общата позиция

Това са поправки 1, 3, 5, 6, 7, 9, 11, 12, 17, 18, 20, 25, 26, 27, 28, 30 и устната поправка.

- В поправка 1 се предлага EASA да разшири приложното си поле, обхващайки авиационната сигурност. Комисията счита, че това не може да спада към компетенциите на агенцията, чиито технически функции са строго ограничени до аспектите на сигурността .

- С поправки 5, 6, 7, 30, както и с устната поправка се цели изключването - поради търговски причини - на някои модели самолети и хеликоптери. Комисията счита, че това би накърнило нивото на адекватен контрол на сигурността и поради това предложенията на ЕП не бяха включени.

- Комисията отхвърли поправки 9 и 11, тъй като те биха попречили на налагането на процедури по сертифициране на нетърговските оператори, които използват сложни и мощни самолети.

- Поправка 12 за въвеждането на взаимно признаване за кабинните екипажи беше отхвърлена, тъй като тя е повторение на член 11 (взаимно признаване).

- С поправка 17 се цели въвеждането на правило, което да позволи на агенцията да налага наказателни санкции на лица и предприятия под нейно управление в случаи на дребни нарушения, при които оттеглянето на сертификата е несъразмерна мярка. Поправката не може да бъде възприета в тази форма, тъй като повдига въпроси от правно, институционално и практическо естество, които се нуждаят от задълбочено разглеждане.

- Поправка 18 противоречи не само на правилата, съдържащи се в условията за работа на другите служители на Европейските общности, но и на настоящата политика на Общността в областта на езиковите умения на персонала.

- Комисията счита, че поправка 20 е неприемлива, тъй като по-скоро държавите-членки, а не Парламентът, трябва да назначават членовете на Управителния съвет на агенцията, тъй като последната изпълнява задачи в полза на държавите-членки.

- Чрез поправка 25 Европейският парламент желае да осигури независимостта на агенцията по отношение на всяка форма на вмешателство от страна на частни организации. Комисията и Съветът споделят тази цел, но са убедени, че настоящият текст не предоставя възможност за такива действия, тъй като ги забранява изрично.

- Поправки 3, 26, 27 и 28 се отнасят за дължимите на агенцията такси за дейността ѝ по сертифициране.

- Европейският парламент иска две отделни решения: първото по отношение на бюджета за дължимите такси по сертифицирането, а второто – за останалите ресурси. Европейският парламент иска също възможността да насочва част от европейското финансиране към дейността по сертифициране.

- Комисията не приема тези поправки, тъй като първата нарушава принципа на единство на бюджета, а втората би лишила агенцията от близо 40 % от финансовите ресурси, предвидени за развитие на регламентирането на сигурността, за контрола на съответствието на държавите-членки и за анализа на злополуките. Това би било от полза за някои промишлени групи, които няма да плащат такси за определени дейности, свързани с необходимостта от гаранция за сигурност на техните продукти.

5- ЗАКЛЮЧЕНИЕ

Комисията счита, че общата позиция не накърнява нито основните цели, нито духа на предложението и следователно може да се присъедини към нея.

Приложение: Декларации на Комисията.

ПРИЛОЖЕНИЕ

Едностранна декларация на Комисията

Към член 10, параграф 3, член 24, параграф 2 и член 54, параграф 1,„Проучвания на EASA“

1. Комисията потвърждава, че съответните текстове на член 10, параграф 3, член 24, параграф 2 и член 54, параграф 1 не променят настоящата роля на държавите-членки, както по отношение на контрола, на първо място – на предприятията във връзка с тяхната отговорност, така и по отношение на наземните проверки, включително решенията за спиране на полетите на въздухоплавателни средства.

2. Тези разпоредби просто предоставят на агенцията възможността да извършва проверки на въздухоплавателните средства за целите на:

a) процедурите по сертифициране, които тя извършва като част от поверените ѝ по силата на настоящия регламент задачи;

б) проверки за съблюдаване на стандартите, предвидени в член 24, параграф 1;

в) проверки на предприятия, в сътрудничество с държавите-членки, за контролиране съблюдаването на действащото общностно законодателство, когато няма достатъчно сигурност.

3. Член 10 ограничава изрично възможността за спиране от полети на въздухоплавателни средства до самите държави-членки. Агенцията не може при каквито и да е обстоятелства да спира от полети въздухоплавателно средство.

Ако се установи пропуск във връзка със сигурността, ролята на агенцията е да уведоми съответните държави-членки и Комисията.

Правомощията на агенцията са ограничени до оттегляне/прекратяване на валидността на издадените от нея сертификати/разрешителни.

Едностранна декларация на Комисията

Към член 7, параграф 7, „Лиценз за непрофесионален пилот“

Комисията потвърждава, че при установяването на правилата за прилагане на член 7 относно лицензите за непрофесионални пилоти, сигурността винаги ще бъде приоритет. По-специално, правилата за прилагане ще ограничават привилегиите, свързани с тези лицензи, в зависимост от нивото на обучение на съответните пилоти, необходимост, която по силата на съображение 9 и член 7, параграф 6, буква в) е, между другото, задължителна.

Обща декларация на Съвета и на Комисията

Към член 69, параграф 2, „Влизане в сила“

Съветът и Комисията са съгласни да поемат грижа за своевременното изготвяне и приемане на правилата за прилагане, посочени в член 69, параграф 2, възможно най-бързо преди крайния срок, посочен във въпросния член предвид техническата сложност на подобни правила за прилагане.